
Definitio. 


Cynanche  s.  angina  membranacea  est  laryngis  aut 
tracheae,  aut  utriusque  organi  simul  inflammatio,  solam 
fere  aetatem  infantilem  occupans  ,  quae  acutissime  de¬ 
currit,  et  singularem  sistit  propensionem  transsudan- 
di  pseudomembranam,  aeris  ad  pulmones  accessum  arcen¬ 
tem,  specificum  vocis  alienatae  et  tussis  sonum,  sum¬ 
mam  anxietatem  imo  mortem  ex  suffocatione  producen¬ 
tem. 

Denominationes  hujus  morbi  synonymicae  admo¬ 
dum  numerosae  reperiuntur  :  Angina  stridula,  polyposa, 
exsudatoria  ,  strepitosa  ,  strangulatoria  ,  suffocativa  ; 
Tracheitis  infantum  humida.  Nomen  autem  omnibus  me¬ 
dicis  maxime  usitatum  „Croupa  scoticae  originis,  com¬ 
pressionem  significat.  Germanis  vocatur :  hautige  Brau- 
ne,  Hautbraune,  pfeifende  Braune,  Stickbraune,  Kehl- 
kopfbraune ,  Hiihnerweh  etc.  etc. 

Hypotyposis. 

Morbus  quandoque  subito  irruit,  consuetim  tamen 
solitis  catarrhi  incipientis  symptomatibus  per  unum  aut 
aliquot  dies  praegressis  orditur;  coryza  nimirum,  ce¬ 
phalaea ,  raucedine  ,  tussi  ac  febricula  vesperi  manife¬ 
sta;  unde  fit,  ut  parvuli  nativam  hilaritatem ,  et  con¬ 
suetam  ad  jocos  aliaque  oblectamenta  proclivitatem  amit¬ 
tant;  hinc  tristes,  morosi  fiunt  ac  solito  magis  incale¬ 
scunt.  His  interdum  jam  ab  initio  levis  jungitur  in  laryn¬ 
ge  dolor.  Nunc  vero  pathognomonica  accedunt  s}fmp- 
tomata,  plerumque  vesperi  aut  saepe  saepius  noctu  se- 
met  manifestantia.  Infans  somno  expergefactus  acriore 

vexatur  tussi ,  cujus  sonus  raucus  ab  illo  diei  praece¬ 
dentis  admodum  differt;  qua  sub  tussi  respiratio  est  im¬ 
pedita  ,  laryngem  quasi  pressum  aut  constrictum  signi¬ 
ficans  ;  inspiratio  fit  sibilosa,  fistulans  et  stridens,  ex¬ 
spiratio  autem  saepe  vix  laesa;  pulsus  frequens,  eleva¬ 
tus;  facies  rubens;  oculi  protuberant  lacrymantes.  Cir¬ 
ca  auroram  phaenomena  haec  mitigantur,  et  proles  haud 
multo  magis  quam  heri  vesperi  aegrotare  videtur:  pul¬ 
sus  vero  frequentior,  tussis  raucior  evadit,  Quodsi  per 
diem  nullus  adparuerit  insultus,  infans  lectui  traditur, 
sed  vix  obdormiscens  subito  expergefit  sub  simili  multo 
autem  vehementiore  tussi ;  difficultas  respirii  est  maxi¬ 
ma,  saepe  summa  cum  anxietate,  inquietudine  et  sensu 
strangulationis,  suffocationis  nec  non  doloris  nupta; 
quae  omnia  efficiunt,  ut  parvuli  guttur  manibus  tangant, 
impedimentum  respirationis  quasi  auferre  conantes.  In¬ 
spiratio  fit  sonora,  facies  tumidula,  rubens  aut  caerules- 
cens  imo  livida  ;  oculi  splendent;  cutis  est  calida,  pul¬ 
sus  plenus,  durus  et  frequens;  tussis  rauca,  clangosa, 
spastica,  sicca,  nonnunquam  etiam  cum  sputis  parcis  te¬ 
nacibus ,  mucosis  ,  admixtis  saepe  striis  sanguineis  co¬ 
pulata.  Post  insultum  infans  obdormit,  et  sub  somno  ad- 
spicientibus  ab  initio  nil  nisi  molestam  et  sonoram  offert 
respirationem,  quae  somno  diutius  perseverante  celerior 
evadit  et  magis  strepens ,  nova  mox  subsequente  inva¬ 
sione.  Qui  insultus  ratione  morbi  gradus  majore  aut  mi¬ 
nore  velocitate  se  invicem  excipiunt,  vehementiores 
aut  mitiores  adparentes.  Sub  vigilando  respiratio  minus 
sonora  est,  quam  sub  dormiendo;  parvulos  vero  cla¬ 
mantes  vel  lacrymantes  statim  paroxismus  invadit.  His 
factis  associatur  saepe  sitis  inexplebilis,  deglutitio  nec 
impedita  et  facilis,  lingua  quidpiam  tecta;  vox  mutatur, 
fit  stridula,  acuta,  cum  pullorum  pipientium  sonitu  com¬ 
paranda,  rarius  adeo  rauca  et  clangosa,  ut  illi  suis  mac¬ 
tatae  aut  cani  latranti  similem  existimes,  quod  vocis 
vitium  continuum  esse  solet,  quin  manifeste  remittat,* 

imo  quandoque  aphoniam  superaccedere  videbis.  Inter¬ 
dum  secunda  nocte  sub  insultibus  motus  convulsivi  nec 
non  vomitus  levans  materiae  albidae ;  tenacis  obser¬ 
vantur,  Hac  in  morbi  periodo  urinae  adhuc  normales, 
et  quoad  copiam  potus  assumti  plus  vel  minus  coloratae 
evadunt. 

Respiratio  ope  stethoscopii  indagata  phlogoseos 
cellularum  aerearum  indicia  suppeditat,  interdum  ipsius 
substantiae  pulmonum.  Initio  enim  auditur  strepitus  mu¬ 
cosus,  serius  autem  rhonchus  sibilans.  Thorax  percus¬ 
sus  in  vario  ambitu  sonum  edit  obtusum. 

Dies  subsequens  non  tantam  celebrat  in  phaeno¬ 
menis  remissionem,  uti  antecedens  5  dyspnoea  continuo 
increscit ,  diducitur  os  ,  hiant  nares ,  costae  spuriae  et 
diaphragma  in  perpetuo  versantur  motu ,  atque  suffoca¬ 
tio  timetur.  Pulsus  fit  contractus  et  irregularis,  in  fa¬ 
cie  pallida  prorumpit  sudor  5  labia  livescunt.  Quae  omnia 
summam  significant  anxietatem  ;  exspiratio  fere  ita  ut 
inspiratio  auditur  sonora  5  vox  magis  magisque  perditur, 
et  infantes  brevia  solum  et  interrupta  eliciunt  verba. 
Nonnunquam  sub  tussi  ac  vomitu  lacinias  emittunt  ad 
vicem  membranaceas,  quas  incaute  adspicientes  pro 
frustulis  internae  tunicae  trachealis  habere  possent  5  quae 
tamen  sputa  non  raro  in  pauca  tantum  sublevant  mo¬ 
menta,  Si  aegrotanti  potulenta  offerantur,  vix  audet  ob 
suffocandi  metum  ori  imponere  poculum,  quod  saepe  etiam 
avidissime  petit.  Sub  hoc  statu  periculoso  interdum  ad¬ 
huc  remissiones  licet  breves  adparent,  et  mox  sympto¬ 
mata  multo  majori  redeunt  furore.  Dyspnoea  nunc  exi- 
stit  terribilis,  respiratio  stertorosa,  et  suffocatio  cum 
omnibus  suis  satellitibus  parvulis  mortem  minitatur. 
Frustra  caput  retrorsum  flectunt  tracheam  extendendi 
causa,  ut  aeri  viam  ad  tractum  respiratorium  amplifi¬ 
cent  ,*  convulsionibus  stipantur 5  collum  intumescit;  pul¬ 
sus  sunt  frequentissimi ,  vix  numerandi,  parvi,  inter¬ 
mittentes  ;  facies  pallida ,  inflata ;  oculi  videntur  re- 

tracti  et  saepe  rotantur;  sudor  frigidus  ac  viscidus  om¬ 
ne  tegit  corpus.  Quam  miserandam  scenam,  mox  brevius 
mox  diutius  durantem,  plerumque  conscientia  plena,  mors 
tandem  claudit  suftocativa. 

Non  omnis  autein  cynanches  membranaceae  de¬ 
cursus  adeo  acutus  est;  existit  potius  et  chronica;  no¬ 
vem,  quatuordecim  vel  septemdecim  dierum  imo  et  plu¬ 
rium  hebdomadarum  spatium  implens,  quae  symptoma¬ 
tibus  huic  morbo  propriis  mitiori  tamen  gradu  stipatur, 
tum  praesertim,  ubi  morbus  fallaci  lenitate  irrepens , 
praeterviso  contra  hostem  auxilio ,  aegrum  eo  certius 
conficit. 

Terminationes. 

1.  Sanitas,  quae  singulis  morbi  diebus  impetra¬ 
ri  potest.  Croup  saepe  primis  jam  hirudinibus  adhibitis 
evanescit;  nonnunquam  vero  pertinacior  adparet,  the¬ 
rapiam  generosiorem  exposcens.  Hunc  exitum  faustissi¬ 
mum  exspectare  licet  sub  insultibus  rarioribus  et  mitio¬ 
ribus  ,  decrescente  respirii  impedimento ,  expectora- 
tione  concrementorum  lymphaticorum  variae  formae  et 
magnitudinis,  vel  sputorum  mucoso  puriformiura,  su¬ 
dore  et  urina,  sedimento  copioso  albido  notata,  criticis; 
subinde  excretionibus  quoque  alvinis  coloris  viridescen¬ 
tis,  odore  proprio  notatis.  Ea  ratione,  qua  pseudomem- 
branae  feliciter  separatae  tussis  ope  ejiciuntur,  illa  ra¬ 
rior  et  minus  rauca,  vox  clarior  redditur.  Quandoque 
coagula  lymphatica  ab  infantibus  excreare  nescientibus 
deglutita  per  alvum  excernuntur.  Febris  comes  sub  con¬ 
suetis  evacuationibus  criticis  judicatur.  31  agnam  vero 
morbus  vix  exantlatus  in  recidivas  periculo  plenas  in¬ 
volvit  propensionem;  tussis  et  raucedo  nonnisi  ultimo 
reconvalescentiae  tempore  evanescunt. 

2.  Mala  posthuma,  quae  in  duplicem  seriem  dis¬ 
pesci  possunt:  a}  in  illa,  quorum  causa  in  mutata  con- 

ditione  partium  morbo  immediate  correptarum  fundatur; 
uti  levis  febris  catarrhalis,  qua  Croup  plerumque  fini¬ 
tur  ;  status  irritationis  laryngis  et  tracheae,  ipsam  post 
sanitatem  adhuc  tussim  ,  vocis  alienationem,  nec  non 
mitem  causans  febrim ;  morbosa  bronchorum  affectio  , 
primis  morbi  symptomatibus  jam  devictis  nunc  saepe 
remanens,  quae  phthisim  pulmonalem  subsequam  habere 
aut  propter  pulmonum  obpletionem  asthma  gignere  con¬ 
suevit  —  b)  in  ea,  quae  originem  suam  morbosis  func¬ 
tionibus  partium  mediate  solum  adfectarum  debent;  uti 
pleuritis  ex  inflammatione  viarum  respirationis  orta, 
non  raro  letalis;  sanguinis  oppletio  cerebrum  tenens, 
saepe  hydropem  ejusdem  organi  efficiens;  febres  ga¬ 
stricae  aut  nervoso -gastricae,  quas  Albers  non  ut 
effectum  morbi,  sed  potius  ut  sequelam  tractaminis  de¬ 
clarat. 

3.  Mors,  quae  diverso  accedit  temporis  spatio, 
in  genere  secundum  intra  et  decimum  diem,  licet  exem¬ 
pla  invenies,  ubi  transitus  hic  fatalis  jam  primo  die  ac 
ultra  decimum  adparuit.  Dum  vero  Croup  simplicem 
membranae  muciparae  sistit  morbum ,  quibusnam  ratio¬ 
nibus  haecce  diversitas  aliis  morbis  inflammatoriis  ejus¬ 
dem  generis  non  solitaria  est  adscribenda?  Quam  ad 
quaestionem  solvendam  Croup  incipiens  pro  inflamma¬ 
tione  spasmo  nupta  censeatur  oportet,  qui  ab  organisa- 
tione  partium  dependet,  et  cujus  intensitas  ratione  pri¬ 
mariae  morbi  sedis  nec  non  individualis  aegri  conditio¬ 
nis  varia  esse  potest.  Si  igitur  infantes  primo  jam  in¬ 
sultui  succumbant,  emoriuntur  quasi  suffocatione,  quum 
spasmus  cum  irritatione  inflammatoria  junctus  ob  intu¬ 
mescendam  et  constrictionem  glottidis  aeri  accessum  de¬ 
negat.  Econtra  vero,  si  malum  protendatur,  mors  ex  prae¬ 
sentia  et  effectu  concretionum  membranacearum,  aut 
obturatione  bronchorum  et  turbis  exinde  ortis  sequitur; 
nam  in  hoc  stadio  insultus  spastici  raro  sunt  exitiales. 
Quarum  concretionum  existentia  triplici  ratione  cladem 

proferre  valet:  vel  insident  liberae,  et  omni  momento 
ejici  queant ,  nisi  propter  exiguam  glottidis  aperturam 
retineantur,  hinc  inde  ad  instar  corporis  peregrini  su¬ 
bito  enecantes  -  vel  pro  parte  laxae  sunt  et  pensiles , 
ita  ut  epistomii  vices  agant,  et  hac  ratione  aeris  acces¬ 
sum  recessumque  admodum  impediant,  quo  in  casu  par¬ 
vuli  sub  miseranda  scena  mortem  patiuntur  suffocativara 
—  vel  tandem  pseudomembrana  in  omni  tracheae  cir¬ 
cumferentia  adhuc  firmiter  adhaerens  aSris  permeabili- 
tati  nonnisi  parum  obstat,  et  aegri  minus  atrociter  pe¬ 
reunt  ex  irritatione  inflammatoria;  quae  in  superiore 
viarum  pneumaticarum  parte  haud  disparens  in  bron¬ 
chos  extenditur,  obpletionem  hic  potius  adaugens;  quo 
facto  sanguis  sub  circulatione  pulmonali,  nec  minus 
sub  oxygenatione  maxima  experitur  impedimenta.  Non- 
nunquam  infantes,  quos  pseudoproductis  ex  larynge 
aut  trachea  plane  vel  pro  parte  saltem  evomitis  jain 
salvatos  censebamus,  ex  improviso  moriuntur  ;  id  quod 
soli  canalis  respiratorii  oppletioni  infra  denudatam  illius 
partem  adscribendum.  Praeterea  facilis  concretionum 
istarum  reiteratio  patet,  si  causa  irritans  adhuc  perse¬ 
veret,  remediis  aptis  nondum  amota.  Nec  aegros  ab 
omni  periculo  liberatos  censere  licet ,  ubi  viarum  re¬ 
spirationis  tunicam  nonnisi  stratum  muci  crassi,  tena¬ 
cis  obsidet,  quoniam  ipse  in  ultimas  bronchorum  rami- 
ficationes  propagatus  superveniente  spasmo  suffocatio¬ 
nem  provocare  valet. 

Differentiae  a  morbis  analogis. 

1.  A  catarrho  pulmonum.  Uterque  morbus  sub  ini¬ 
tio  iisdem  fere  stipatur  phaenomenis,  et  Croup  a  ca¬ 
tarrho  pulmonum  vix  alio  dignoscitur  symptomate,  nisi 
tussi  characteristica ,  voce  rauca  majorique  sub  cona¬ 
mine  acuta,  serius  sibilosa,  subitanea  scenae  mutatio¬ 
ne  ,  nec  non  decursu  accelerato.  Majorem  certe  supra 

diagnosim  lucem  sparget  observatio ,  plures  infantes 
eodem  tempore  angina  membranacea  affectos  decum¬ 
bere. 

2.  Ab  angina  gutturali  differt  ,  quod  in  hac  fauces 
et  oris  partes  internae  rubent,  tument,  et  sparsim  cu-^ 
ticula  albescente  obteguntur,  deglutitio  plus  aut  minus 
laesa,  difficilis  evadit,  aegri  per  nares  loquuntur; 
quum  in  cynanche  polyposa  oris  cavitas  nil  morbosi 
visus  ope  ostendit,  deglutitio  libera  est,  nec  oris  inter¬ 
ni  nec  faucium  tumor  adparet. 

3.  A  catarrho  laryngis  vel  tussi  ovilla,  cum  qua 
ratione  soni  proximam  habet  analogiam ;  deficit  tamen 
in  tussi  ovilla  febris  et  dolor  in  larynge ;  similem  ce¬ 
terum  sistit  irritationem,  et  haud  raro  praesertim  sub 
regimine  incongruo  in  veram  anginam  membranaceam 
erumpit. 

4.  Ab  asthmate  Miliari,  cujus  clara  distinctio  mag¬ 
nis  subinde  premitur  difficultatibus.  Asthma  Miliari , 
non  epidemice  occurrens,  subito  et  absque  prodromis 
subjecta  potissimum  debilia,  irritabilia,  nervosa,  ver¬ 
minosa  adoritur ;  aeger  nullum  in  trachea  persentit  do¬ 
lorem  fixum,  sed  de  doloribus  vagis  sub  insultu  suffo- 
catorio  in  pectore  sese  concentrantibus  illiusque  con¬ 
strictionem  producentibus  movet  querelas  ;  facies  est 
pallida,  vox  profunda,  aspera  et  rauca;  tussis  per¬ 
petuo  sicca,  sputa  nulla;  calor  non  auctus,  extremi¬ 
tates  saepe  frigent ;  urina  clara,  aquosa,  limpida  abs¬ 
que  sedimento  spumoso;  pulsus  admodum  variabilis, 
modo  celer,  modo  tardus,  modo  spastice  contractus; 
respiratio  potius  stertorosa ,  quam  sibilosa.  Destituitur 
porro  febri  comite,  et  insultu  finito  symptomata  mor¬ 
bosa  disparent.  Morbus  ceterum  adeo  rarus,  ut  prac- 
ticorum  non  paucis  de  illius  existentia  dubitare  placeat, 

5.  A  tussi  convulsiva.  Decursus  hujus  morbi  chro¬ 
nicus,  insultus  periodici,  per  aeris  expulsiones  non 
interruptas  sese  manifestantes,  quae  sibi  invicem  inse- 

quuntur,  celerrime  se  excipiunt ,  et  ad  perfectam  us¬ 
que  exspirationem  continuant  5  sonus  ruditui  asini  haud 
dissimilis  ,  quo  aegri  longiori  aut  breviori  spatio,  ces¬ 
sante  quasi  respiratione ,  inspirant,  et  quae  scena  sae¬ 
pius  reiteratur  ;  dolor  tandem  in  pectore  et  hypochon- 
driis  pungens,  aegros  ante  et  post  paroxysmum  ve¬ 
xans,  sufficientia  praebent  discrimina,  quae  medicum 
in  observandis  morbis  attentum  numquam  fallent. 

Character  anatomicus. 

Ad  cognoscendam  qualitatem  concretionum  in  cy¬ 
nanche  membranacea  formatarum  structuram  membra¬ 
nae,  cui  productum  hoc  morbosum  originem  debet,  in 
memoriam  revocare ,  illam  explorationi  chemicae  sub¬ 
jicere,  et  mutationes,  quarum  pro  diverso  tracheae 
statu  particeps  est,  investigare  oportet.  Praeterea  se¬ 
cretio  haec  cum  similibus  in  aliis  organis  provectis 
comparanda  est. 

Membranae  muciparae  tantum  in  cavernis  cum  su¬ 
perficie  corporis  connubium  sustinentibus  inveniuntur; 
quamobrem  etiam  perpetuo  efficaciam  agris  atmosphae- 
rici  experiuntur,  continuitatem  quasi  integumentorum 
externorum  exhibentes.  Glandulae  mucosae,  quarum 
ductus  excretorii  epithelium  perforant,  fluidum  secer¬ 
nunt,  hasce  tunicas  sernper  humectans ,  et  ab  injuriis 
influxuum  externorum  defendens.  Licet  membranae  mu¬ 
ciparae  epithelio  sunt  vestitae,  magnam  tamen  possident 
sensibilitatem,  a  subtilitate  hujus  membranae  dependen¬ 
tem,  quae  ea  ratione  crescit,  qua  epidermis  profundius  in 
corporis  interiora  penetrat.  Haec  insuper  sensibilitas  ma¬ 
gna  directo  aeris  influxui  in  ductus  excretorios  glan¬ 
dularum  mucosarum  debetur,  quo  subitaneis  atmosphae- 
rae  vicissitudinibus  expositae  ad  uberiorem  muci  secre¬ 
tionem  coguntur. 

Materia  peccans,  quam  Group  sistit ,  pro  modo  et 

gradu  inflammationis  tunicam  tracheae  occupantis  in  ma¬ 
jore  aut  minore  copia  nec  non  extensione  observatur  ; 
imo  ex  qualitate  mucosa  in  solidam  fere  abire  valet, 
pro  uti  plus  aut  minus  calori  et  evaporationi  subjiciatur. 
Nonnunquam  concrementum  in  rimae  glottidis  ostium  et 
laryngem  definitur  ;  lamellulae  pseudomembranaceae  has 
partes  obtegentes  firmiter  plerumque  adhaerent,  et  epi¬ 
thelio  custoditae  videntur.  Quae  pseudomembranae  con¬ 
ditio  post  citam  aegri  mortem  semper  in  marginibus 
rimae  glottidis  nec  non  in  palati  velo  reperitur  ;  morte 
tamen  aliquot  diebus  post  illius  originem  accedente  non 
raro  epidermis  observatur  emollita  et  destructa  ,  atque 
pseudomembrana  videtur  intecta.  In  interna  laryngis 
parte  lamellulae  membranaceae  etiam  plus  vel  minus  ad¬ 
haerent,  numquam  vero  sub  epithelio  jacentes  visuntur, 
maxima  ex  parte  muco  purulento ,  spumoso  obductae. 
Mox  solum  omnis  interna  laryngis  facies  hac  vestitur 
pseudoproductione,  quae  brevi  in  tracheam  extenditur, 
ubi  perfectum  tubum  aut  nonnisi  stratum  plagae  anticae 
vel  posticae  hujus  organi  insidens  format.  Quibusdam 
in  casibus  pseudomembrana  bronchorum  partem,  imo  et 
ultimas  eorum  ramificationes  occupat  ;  in  trachea  ple¬ 
rumque  inter  duo  materiae  purulentae  strata  libere  pen¬ 
dens,  in  bronchis  autem  plus  vel  minus  adhaerens.  — 
Consistentia  illius  et  crassitudo  magnopere  variant.  Sub 
decursu  morbi  acutissimo ,  ubi  aeger  intra  48  aut  24 
horas  emoritur,  tenuis  adparet,  malo  autem  per  plures 
dies  durante  crassior  evadit.  Interdum  ad  lineam  cras¬ 
sa  conspiciebatur ;  mox  alba,  pellucida,  mox  flave¬ 
scens,  opaca,  aut  in  facie  tunicae  mucosae  obversa  striis 
vel  punctis  rubris  intermixta.  —  Textura  non  semper 
homogeneam  exhibet  indolem;  nonnunquam  jam  nudo 
observare  licet  oculo,  eam  ex  parvis,  rotundis,  agglo¬ 
meratis,  obscuris  constare  floccis,  in  strato  clariore  et 
magis  pellucido  versantibus.  —  Quod  consistendam  pseu¬ 
domembranae  attinet,  mox  solida  et  fere  coriacea,  mox 

vero  mollis  et  diffluens  cernitur ,  praeprimis  ea  ratione, 
qua  ulterius  ab  larynge  remota  est. 

Praeter  concretiones  supra  descriptas  arteria  as¬ 
pera  et  ejus  rami  saepe  muco  albovirescente  fere  pu¬ 
rulento  replentur,  qui  nunc  pseudomembranam  inter 
et  parietes  canalis  respiratorii,  nunc  in  sola  tuba  mem¬ 
branacea  residet.  Qui  mucus  praesertim  sub  usu  Calo- 
melis  in  uberiore  copia  observatur. 

Notae,  quas  membrana  mucosa  sub  pseudoproducto 
exhibet,  haud  minoris  sunt  momenti.  In  epiglottide  et 
marginibus  rimae  glottidis  plerumque  rubescens  et  tu¬ 
mida  adparet  5  in  larynge  ac  quadam  tracheae  parte  ma¬ 
culis  parvis  rubicundis  est  obsessa.  Multis  tamen  in  ca¬ 
sibus  nullus  invenitur  rubor  in  superficie  membranae 
inuciparae  horum  organorum,  praeprimis  apud  infantes 
tenellos  ,  et  morbis  praegressis  debilitatos.  —  Reliquae 
mutationes,  quas  in  diversis  conspicere  licet  organis, 
si  Croup  simplex  evadit,  consistunt  in  tumore  et  rubore 
folliculorum  mucosorum ,  radicis  linguae  et  faucium , 
in  sanguinis  obpletione  posticam  pulmonum  partem  te¬ 
nente,  in  dilatatione  atrii  et  ventriculi  cordis  dextri, 
nec  non  venae  cavae  superioris. 

Analysis  chemica  in  omnibus  pseudomembranosis 
viarum  pneumaticarum  concretionibus  similes  invenit 
qualitates.  Licet  diversissimae  in  aqua  tamen  omnes 
sunt  insolubiles,  emolliuntur,  et  in  solutionibus  kali 
nitrico  abundantibus  consistentiam  muci  pellucidi  prae¬ 
bent;  in  fluidis  alcalinis  nec  non  acidis  cardinalibus 
prorsus  solvuntur,  sub  incendio  calcem  phosphoricam 
natrumque  carbonicum  exhibent,  et  tandem  quoad  rea- 
gentia  albuminis  phaenomena  portendunt. 

Aetiologia. 

m\  f  ♦  •  '  *4  •  /  Liti  4  1  .  .  J  »  *>'  ’  ‘  ■  •'  ■  .  # * 

Eminens  momentum  disponens  in  cynanchen  po¬ 
lyposam  aetas  sistit  infantilis,  a  nativitatis  tempore  ad 

septimum ,  nonum  usque  annum,  raro  serius;  rarissime 
vero  adulti  huicce  morbo  spectantur  obnoxii.  Quae 
dispositio  eminens  non  solum  in  majore  teneritudine  et 
irritabilitate  organorum  spirantium,  in  erethismo  ac 
facili  in  congestiones  nisu,  sed  etiam  in  organismi  in¬ 
fantilis  sanguine,  largiorem  gelatinae  et tymphae  copiam 
gerente,  nec  non  in  praevalente  nisu  formativo  simul 
agnoscere  fontes  essentiales  videtur.  Testantur  obser¬ 
vata,  infantes  vivaces,  vigorosos  et  plethoricos  prae 
debilibus  ac  lentis  malo  hocce  infestari.  Solet  etiam 
morbus  subjectis  virilibus  frequentius  insidias  struere , 
quam  foemineis. 

Quodsi  infans  semel  anginam  membranaceam 
exantlaverit,  magnum  usque  ad  pubertatem  in  semet 
nisura  recondit ,  repetita  vice  corripi.  Lactati  huic 

affectioni,  jamjam  sepositis,  minus  ceteroquin  subjici¬ 
untur. 

Momentum  occasionale  frequentissimum  est  refri¬ 
geratio  ,  per  rudem  imprimis  boream  vel  austrum  tem¬ 
pore  autumnali,  hiemali  et  vernali,  sicut  per  tempesta¬ 
tem  humido-frigidam  et  ventosam  inducta :  unde  morbus 
in  legionibus  udis,  paludosis,  ad  fluminum  ripas,  la¬ 
cuum  mariumque  littora  frequentior  observatur.  Cui 
pei  friget  io  repentino  aetas  infantilis  potius  ?  quam 
quaevis  alia,  obnoxia  est,  idque  eo  magis,  quo  dili¬ 
gentius  parvuli  contra  tempestatis  injurias  foventur,  et 
inconsuetis  dein  influxibus  minorem  opponere  valent 
resistentiam.  Sed  et  aliis  noxis  v.  g.  vaporibus  calcis 
muroi  um  lecenter  dealbatorum  originem  debuisse  suam 
visus  est. 

Symptomatice  morbillos  sat  frequenter  comitatur 
cynanche  membranacea,  tam  sub  morbi  initio,  quam 
serius  incipiente  desquammationis  stadio,  qui  casus 
ultimus  sub  morbillis  Pragae  1823  epidemice  regnan¬ 
tibus  saepissime  fuit  observatus.  Rarius  rubeolis  et 
scarlatinae  sociam  se  addit,  frequentius  tussi  convul- 

sivae.  Variolis  humanis  temporibus  antiquis  haud  raro 
juncta  incessisse  mortemque  produxisse  videtur;  multi 
enim  adducuntur  casus ,  in  quibus  variolis  ceterum 
legitime  decurrentibus  raucedo  vocis,  respiratio  diffi¬ 
cilis  coinparuit,  et  aeger  praeter  omnem  medici  ex¬ 
spectationem  faucibus  orci  traditus  est. 

His  observationibus  innixi  declarare  possumus , 
anginam  polyposam  iisdem  potentiis  noxiis  generari , 
quibus  catarrhos  provocatos  videmus,  ejusdem  tamen 
naturam  catarrhalem  peculiari  corporis  infantilis  stru¬ 
ctura  modificatam  esse,  atque  sub  ulteriori  decursu, 
funestis  circumstantiis  concurrentibus,  aliorum  catar- 
rhorurn  ad  instar  contagium  evolvi  posse. 

Prognosis. 

Cynanche  membranacea  pertinet  ad  morbos  peri¬ 
culosissimos ,  celerrimum  artis  auxilium  desiderans  5 
ultra  medium  enim  ad fec torum  numerum  e  vivis  huc¬ 
usque  sustulit.  Difficillime  est  exitum  morbi  modo  de¬ 
finito  praesagire;  plurimi  occidunt,  in  quibus  phaeno¬ 
mena  nequaquam  lacessunt,  et  multi  salvantur,  quos 
jam  morti  traditos  censere  placuit. 

Repentina  absque  prodromis  catarrhalibus  morbi 
invasio,  febris  vehemens,  decursus  celerrimus  cum 
remissionibus  vix  animadvertendis ,  eminens  statim  ab 
introitu  sub  loquela  et  tussi  alienatio  soni ,  respirium 
et  citra  tussis  accessus  molestum,  horumque  accessuum 
repetitio  frequens  cum  anxietate  ingente  et  symptoma¬ 
tibus  suffocativis  ,  urgens  patefaciunt  periculum. 

Magis  timendum  evadit  malum  in  infantibus  com¬ 
pagis  laxae,  spongiosae,  ad  morbos  membranarum  mu¬ 
cosarum  proclivibus  5  nam  hic  processus  morbosus  saepe 
clandestino  serpit  sub  forma  catarrhi. 

Quo  major  lymphae  plasticae  copia  adest,  eo  in¬ 
faustius  praesagium 5  econtra  symptomata  lacessentia, 

quae  sub  exordio  mali  adparent,  potius  e  systemate 
nervoso  promanantia,  non  tanti  sunt  momenti. 

Remissionibus,  quas  multi  prosperis  adnumerant 
signis,  parum  confidendum;  ab  initio  semper  obser¬ 
vantur  ,  nullum  vero  levamen  praebentes,  et  sub  morbi 
progressu  pedetentim  breviores. 

Infantes  natu  minores  in  majore  versari  solent 
periculo ,  quoniam  status  inflammatorius  cito  in  illis 
absque  resolutione  decurrit,  vires  facile  exhauriuntur, 
febris  inde  nervosum  induit  characterem,  tussis  vehe¬ 
mentibus  organorum  respiratoriorum  spasmis  suffoca¬ 
tionem  minitantibus  sociatur,  aliaeve  organismi  partes 
spasmis  et  convulsionibus  corripiuntur  exhaurientibus. 

Pueri  prae  puellis  robusti,  vividi,  plethorici  prae 
imbecillibus  ac  teneris  cynanche  membranacea  frequen¬ 
tius  ac  vehementius,  graviore  igitur  cum  vitae  discri¬ 
mine,  plectuntur. 

Pura  morbi  hujus  imago  eventum  secundum  magis 
sperare  sinit,  quam  aliis  morbis  obscurata;  item  vere 
a  vento  frigido  nata,  intensius  inflammatoria  plus  pe¬ 
riculi,  quam  autumni  soboles,  secumferre  consuevit. 

Malum  est  signum ,  quando  respiratio  valde  mole¬ 
sta  voxque  infantis  adeo  rauca  evadit,  ut  vix  percipi 
queat ;  id  quod  etiam  valet  in  casu ,  ubi  facies  pallida 
et  livida,  tussis  non  amplius  animadvertenda,  pulsus 
intermittens  ,  debilis ,  vix  tangendus  observantur. 

Morbo  prima  et  secunda  die  praeterviso,  neglecto, 
et  non  congrue  solum  tractato  ulterior  sero  medicina 
paratur;  haec  saltem  crisi  tardae,  difficili,  imperfec¬ 
tae,  aut  metastasibus,  reconvalescentiae  protractae, 

aut  malis  posthumis  avertendis  plerumque  jam  impar 
erit. 

Tussis  valde  frequens,  spasmis  et  convulsionibus 
juncta,  loquendo  ?  bibendo,  lacrymando  aliisve  ansis 
externis  facile  provocanda;  membranae  ejectae  crassae, 
solidae,  tubiformcs,  manifeste  organisatae;  inquietudo, 
anxietas  aut  propensio  in  soporem  magna ;  sudores  fri¬ 
gidi ;  pulsus  arteriarum  admodum  frequentes,  molles, 
parvi ,  irregulares,  pessimi  sunt  ominis. 

Si  remediis  adbibitis  respiratio  et  reliqua  phae¬ 
nomena  emendari  quidem  videantur,  sed  denuo  priori 
atrocitate  recrudescant,  mors  exspectanda. 

Sputa,  sanguine  multo  mixta,  attamen  rara,  exi¬ 
tum  praesagiunt  infelicem;  saepissime  enim  febris hec- 
tica  succedit. 

Diarrhoea  valida,  aquosa,  in  transsudationis 
stadio ,  mortis  pulsantis  praenuntium. 

Circumstantiae  oppositae  cum  therapia  apta  et 
tempestiva  faustum  promittunt  eventum.  Huc  prae¬ 
cipue  spectant :  levis  in  trachea  strepitus ,  optimum 
absque  dubio  signum,  inductus  per  fluctuantes  huc  illuc 
particulas  membranaceas,  a  parietibus  solutas;  deglu¬ 
titio  quamque  tussiculam  excipiens ;  sudor  universalis 
remediis  adhibitis  provocatus;  sputa  copiosa  facile  eji¬ 
cienda  ;  febris  decrementum ,  frequentes  alvi  deposi¬ 
tiones  coloris  viridicantis ;  urina  ad  secundi  stadii  finem 
aut  tertii  initium  turbida,  mox  mucosa,  sedimentum 
albidum,  a  veteribus  pus  habitum,  deponens;  anxie¬ 
tatis  et  respirationis  impeditae  imminutio;  livor  faciei 
disparens ;  serena  placidaque  physiognomia ,  nec  non 
regressa  hilaritas  infantis  de  omnibus,  quae  circa  illum 
aguntur,  rursus  participare  initiantis. 

Prophylaxis  in  his  praeprimis  casibus  suadenda 
erit,  ubi  exorta  ejusmodi  catarrhalis  epidemia  paren¬ 
tes  et  medicum  ad  periculum  attentos  facit,  quaeque 
potissimum  ad  aptura  regimen  diaeteticum  restringitur  • 
necesse  enim  ,  ut  infans  contra  omnem  influxum  cau¬ 
sae  nocentis  morbumque  producentis  sedulo  defenda¬ 
tur,  simulque  sanus  ab  aegro  separetur.  Quare  etiam 
infans  vestes  induat  temperaturae  gradui  accommoda¬ 
tas  ,  neque  pellibus  involvendus ,  neque  noctu  stra¬ 
gulis  anxie  obruendus ,  et  fors  in  hac  parentum  an¬ 
xietate  infantulos  suos  tepore  fovendi ,  causa  primaria 
latet,  cur  ditiorum  multo  frequentius  liberi  morbo  ve¬ 
xentur  eodem  ipso  tractamine  allicito  ,  quo  eundem 
praecavere,  arcere  conabantur.  Maxime  autem  invi¬ 
gilandum  in  infantem,  qui  semel  jam  fatali  hoc  morbo 
correptus  fuerit,  quum  observationibus  celeberrimorum 
Albers  et  Jurine  evictum  est,  illum  lubenter  sae¬ 
pius  reverti. 

Quando  autem  morbus  revera  jam  exortus  sit,  ci¬ 
tissimo  medici  auxilio  indiget  $  rarus  enim  casus ,  ubi 
angina  membranacea  solis  naturae  viribus  sanata 
fuerit. 

Cura  igitur  ipsa  citra  causam  excitantem,  siquidem 
adhuc  ageret ,  auferendam ,  sequentes  indicationes 
habet  adimplendas  : 

1.  Vehementiam  mali  quam  citissime  frangere,  ne  ad 

inflammationis  phlegmonosae  gradum  adscendat; 

2.  phlogosin  jam  praesentem  compescere,  vel  saltem 
diminuere,  ac  perinde  lymphae  coagulabilis  trans- 
sudationem  impedire  ; 

3.  pseudomerabranae  in  his  partibus  enatae  adhae¬ 
sionem  tollere,  ipsainque  eliminare; 

,  '  1 

# 

4.  vires  vitales,  quatenus  necessaria  sanandi  metho¬ 
dus  concedat,  suffulcire. 

Hinc  in  catarrhalibus  infantum  morbis  attentio 
maxima  in  vocis  ac  tussis  sonum ,  et  in  laryngis  sub 
tussi  ac  pressione  modica  dolorem  eo  certius  conver¬ 
tenda  est ,  quo  magis  constat,  statum  laryngis  et  tra¬ 
cheae  phlogisticum  aeque  inexspectato  ingruere  non- 
nunquam,  ac  celerrime  decurrere.  Primis  itaque  patho- 
gnomonicis  signis  observatis  ratio  medendi  antiphlo- 
gistica,  emolliens  et  derivans  confestim  est  instituenda. 
Hlico  nempe  potus  et  pharmaca  emollientia  tepida  omni 
quinto,  septimo  temporis  minuto  primo  propinanda, 
cataplasmata  emollientia,  hinc  inde  vapores  quoque  e 
spongia  aqua  vel  infuso  theato  cum  lacte  calido  imbuta 
leniter  inspirandi,  et  enemata  evacuantia  sunt  adpli- 
canda. 

Phlog  oseos  ac  febris  intensitate  atque  celeri  in¬ 
cremento  sanguinis  depletiones  exposcuntur,  quas 
omnes  fere  medici  ut  remedium  cardinale  in  angina 
membranacea  jam  exculta  commendant.  Quae  etsi  in 
tam  periculoso  morbo  summe  sint  necessariae,  attamen 
earum  usque  ad  animi  deliquium  protractionem,  id  quod 
nonuullis  placet,  vix  imitarer,  aut  cuidam  sequi  sua¬ 
derem.  Sanguinis  missio  potius  morbi  vehementiae, 
sicuti  etiam  phaenomenorum  necessitati  accommodetur 
oportet '  simul  ratio  habenda  erit  constitutionis  aegro¬ 
tantis  atque  peculiaris  organisationis  corporis,  in  aetate 

infantili  adhuc  versantis  ,  nec  non  reactionis  vasorum 
systematis  in  systema  nerveum  $  dantur  enim  casus,  ubi 
in  gratiam  imprudentis  et  temerariae  sanguinis  prodi¬ 
gitatis  debilitas  insecuta  sit,  infantulum  enecans» 

Depletiones  sanguinis  ope  venaesectionis ,  hiru¬ 
dinum  et  cucurbitarum  cruentarum  instituuntur.  Phle¬ 
botomia  convenit  infantibus  natu  majoribus,  plethoricis, 
constitutionis  sat  robustae,  quibus  jam  ab  initio  pulsus 
plenus  et  durus,  facies  rubens,  ac  tanta  respirationis 
est  molestia,  ut  omni  momento  suffocationem  exspec¬ 
tare  liceat.  ’  Quo  in  casu  repentina  sanguinis  missio , 
universalem  causans  laxitatem,  insultus  primarios  citius 
moderabit,  secundarios  vero  interdum  praevertere  po¬ 
terit.  Nil  refert ,  quamcumque  venam  secueris  ,  effec¬ 
tus  semper  idem  manebit.  Quum  praeterea  apud  in¬ 
fantes  non  plenaria  venae  eligendae  facultas  conceda¬ 
tur,  venarum  saltem  magnitudo  respicienda.  Attamen 
venam  brachii,  manus  vel  pedis  prae  jugulari  seligere 
praestabit,  quia  inter  et  post  venaesectionein  collum 
nimis  comprimendum  foret,  quae  compressio  sanguinis 
circuitui  respirationique  obstacula  ponit. 

Cucurbitae  cruentae  profecto  utilissimae,  ubi  de 
locali  sanguinis  agitur  evacuatione ,  quarum  tamen  vix 
frequens  in  praxi  infantili  usus. 

Quod  hirudines  attinet,  in  infantibus  tenerae  infra 
annum  cum  dimidio  aetatis,  sicut  inflammatione  primum 
incipiente  et  modica,  febrique  exigua  aequam  ad  symp¬ 
tomata  topica  rationem  non  tenente  convenit  et  sufficit 
illarum  adplicatio.  Numerus  pro  varia  aegrorum  aetate 
et  vario  morbi  intensitatis  gradu  diversus  est ,  ita  ut 
ab  3  aut  4  ad  6 — 8  ascendat.  Sanguinis  stillicidium 
e  punctis  ab  hirudine  locis  pro  casus  necessitate  spon- 

giis  humefactis  aut  cataplasmatibus  emollientibus  susti¬ 
neri  potest,  vel,  si  hoc  non  juvat,  sub  reviviscente 
morbi  ferocia  ad  alteram  recurrendum  depletionem. 
Locus ,  quo  earum  adplicatio  optime  instituitur ,  ipse 
laryngis  et  tracheae  ambitus  maxime  oportunus ,  quum 
parti  adfectae  internae  sit  proximus  $  vel  pro  evitandis 
inquietudinis,  renitentiae  ac  ejulatus,  refrigerii,  et 
deligationis  incommodae  damnis  brachium  alterutrum 
huic  inservire  poterit  operationi.  — Methodo  ista  tem¬ 
pestive  statuta,  remediis  nominatis  una  cum  regimine 
diaetetico  concordante  diligentissime  adhibitis,  et  ex¬ 
actissime  continuatis  malum  formidandum  infringere,  et 
sine  Calomele  etc.,  tractamine  mere  emolliente ,  dilu¬ 
ente,  diapnoico,  et  eccoprotico  ulterius  administrato  ad 
decrementum  atque  crisim  perducere  resolutoriam  com¬ 
pletam,  plerisque  in  casibus  felicissime  continget.  Me¬ 
moratarum  conditionum  defectu  ad  antiphlogistica  in¬ 
terna  quoque,  solventia  et  eccoprotica,  confugiendum, 
post  et  inter  sanguinis  evacuationes  porrigenda ;  qualia 
sunt:  hydromel  infantum,  infus.  laxat.  D*  V., electuar. 
lenitivuin,  emulsiones  amygdalinae  cum  exiguis  nitri 
depurati  dosibus. 

Praemissis  hisce,  quae  phlogoseos  impetum  mo¬ 
derare  juvant,  remediis,  ad  ea  transeundum,  quae  hu¬ 
morum  plasticitatem  corrigere,  eorum  per  inflammatam 
superficiem  secessum  infringere,  atque  separationem 
laticis  jamjam  exsudati  et  coagulati  promovere  valent. 
Cui  tini  optime  respondent  Mercurialia,  in  specie  Ca- 
lomel ,  et  frictiones  mercuriales.  Medici  Americani 
primi  fuere ,  qui  magnas  in  usum  traxerunt  mercurii 
dulcis  doses,  ita  quidem,  ut  teneris  infantibus  plus 
quam  viginti  grana  intra  nychthemeri  spatium  propina- 
rint  ,  quorum  exempla  Angli  et  Germani  secuti 
sunt.  Numerosissimis,  quae  hujus  methodi  praestan¬ 
tiam  evicerunt,  experientiis  nec  ratio  deestj  cum  ne- 

minem  lateat,  mercurialia  praecipue  in  vasa  lympha¬ 
tica  et  ipsam  lympham  agere,  et  in  morbosis  mem¬ 
branarum  mucosarum  secretionibus  corrigendis  summum 
praestare.  Mercurii  mitis  vires  medicatae  latius  adhuc 
extenduntur ,  cum  ejusdem  actione  hepatis  functio  im¬ 
pellatur  ,  et  incitata  in  tractu  intestinali  secretione  gra¬ 
vis  actio  antagonistica  provocetur,  qua  copiosae  alvi 
ductiones  mucoso-faeculentae,  viridescentes  aut  bru- 
nescentes,  odoris  specifici,  insequuntur,  morbi  symp¬ 
tomata  mitigantes ,  et  statum  universum  in  meliorem 
reddentes. 

Ut  autem  hydrargyri ,  quod  plerumque  tarde 
agere  consuevit,  promptus  habeatur  effectus,  in  morbo 
tam  rapide  decurrente  summopere  necessarius  ,  gene¬ 
rosiores  omnino,  ac  brevibus  intervallis  exhibitae  re¬ 
quiruntur  doses,  quae,  quod  mirum  sane  est,  haud 
raro  ab  infantibus  absque  ullo  salivationis  indicio  assu¬ 
muntur,  nec  ob  minorem  molem  et  saporem  gratum 
recusantur.  Aegris  infra  tertium  aetatis  annum  gra¬ 
num  dimidium  ad  integrum  omni  secunda  aut  quavis 
hora  repetendum ;  aetate  majoribus  et  annum  quintum 
transgressis,  urgente  necessitate,  granum  unum  et  di¬ 
midium,  vel  et  grana  duo  pro  dosi  exhibeantur  ,  et 
illius  usus  eo  usque  continuandus,  donec  signa  par¬ 
ticularum  membranacearum  a  parietibus  laryngis  aut 
tracheae  solutarum,  et  alvi  pultaceae  supra  descriptae 
adpareant.  In  nonnullis  casibus,  in  quibus  febris  ve¬ 
hementia  quamvis  fracta  alvus  obstinate  clausa  inanei, 
mercurii  dulcis  dosibus  aliquot  grana  pulveris  radicis 
Jalappae  adjecta,  praeeunte  celeberrimo  J.  R.  B  i- 
schoff  effectum  praestant  exoptatum.  Ut  cura,  quan¬ 
tum  fieri  potest  acceleretur,  etiam  unguentum  neapo- 
litanum  juxta  decursum  vasorum  lymphaticorum  colli 
inungere  juvabit,  superimposito  dein  cataplasmate. 

Quamprimum  vero  ptyalismi  instent  signa,  a  mercuria- 
libus  recedendum.  —  Usum  mercurii  dulcis ,  dosibus 
praeprimis  justo  majoribus  continuatum,  aegri  constitu¬ 
tionem  valide  adgredi ,  et  partium  fluidarum  resolutio¬ 
nem  promovere  posse,  larga  docet  experientia;  ut  ita¬ 
que  nonnisi  periculi  altitudine,  et,  quod  praestat,  auxi¬ 
lio  certo,  hydrargyri  usus  excusari  possit. 


Hepar  sulphuris  alcalinum  a  nonnullis  celebratum, 
saporis  et  odoris  ingrati,  nauseosi  causa  ab  infantibus, 
utut  syrupo  mixtum,  communiter  recusatur;  ceterum 
stadio  solum  inchoantis  transsudationis  quadrare,  atque 
levioribus  modo  cynanches  membranaceae  in  casibus 
exspectationem  adimplere  posse  videtur.  —  Hujus  reme¬ 
dii  applicatio  monente  clarissimo  I.  R.  Bischoff  in 
illis  casibus  indicatur ,  ubi  apparatu  antiphlogistico  et 
Calomele  quamvis  adhibitis,  lymphae  coagulabilis  ex- 
sudatio  continuat,  et  intrans  diarrhoea,  ptyalismi  in¬ 
dicia,  vel  et  virium  proxima  exhaustio  ab  ulteriori  mer¬ 
curii  dulcis  usu  abstinere  jubent.  Dosis  singula  pro  varia 
aegri  aetate  et  vario  morbi  gradu  a  gr.  1 , 2  ad  5  usque 
ascendit ,  omni  bihorio  repetenda.  Forma,  quae  infan- 
tum  gustum  minime  offendit,  linctus  est.  Solet  tamen 
etiam  in  pillulis  et  pane  oblato  involutum  dispensari. 


Contingente  lymphae  coagulabilis  secretione  re¬ 
spiratio  saepe  per  lymphae  coactae  massas ,  lacinias 
membranosas  aut  frusta  tubiformia  summopere  inhibe¬ 
tur,  atque  sic  infantis  vita  periculo  exponitur.  Ut  nunc 
cohibeatur  secretio  ipsa,  ut,  quod  secretum  jam  adest 
et  coagulatum  quodque  secerni  pergit,  antequam  coa¬ 
gulum  subeat,  eliminetur,  ingenio  practico  opus  est  acu¬ 
tissimo  ,  quo  et  inflammationis  aut  irritationis  solum  in 
larynge  et  trachea  superstitis  gradus,  et  febris  indoles, 
status  virium  universalis ,  nec  non  spasmorum  commu¬ 
nissime  ingruentium  vera  significatio  rite  aestimentur. 


Pro  indicationibus  mox  adlatis  apte  implendis  mag¬ 
ni  momenti  est  notare ,  infantes  tenellos  et  antehac  nec 
validos ,  nec  plethoricos  hoc  in  stadio  plus  minusve 
debilitatos  consuetira  esse,  et  majores  solum,  vigoro- 
sos,  plethoricos  ac  vivaces  nisi  primo  (inflammationis) 
stadio  methodo  antiph logistica  nimium  generosa  fuerint 
tractati,  satis  adhuc  vigere,  imo  quandoque  saltem  hujus 
stadii  (secretionis,  transsudationis)  initio  reactionem 
adhuc  otferre  debito  fortiorem» 

Remedia  hoc  in  stadio  ,  quatenus  sanguinis  eva¬ 
cuationes  non  amplius  requisitae  forent,  plerisque  ca¬ 
sibus  congrua  sunt  epispastica,  vesicantia  nempe  vel 
sinapismi  laryngis  et  tracheae  regioni,  aut  nuchae,  aut 
pectori,  dorso  intra  scapulas,  brachiis,  aut  suris  ad- 
plicandi. 

Ubi  autem  conditione  individui  vigente  viribusque 
laudabilibus,  aliqua  adhuc  inflammationis  febrisque  symp¬ 
tomata,  aliqualis  speciatim  dolor  in  larynge,  tussis 
frequens,  hinc  inde  vehemens,  fere  sicca,  secretio 
morbosa  segnis,  parca  copia  secreti  tenacis,  spissi, 
calor  et  sitis  majores,  pulsus  frequens,  sat  fortis, 
respiratio  citata  et  difficilis  animadvertuntur ,  sine  mora 
per  methodum  antiphlogisticam  et  emollientem,  diluen¬ 
tem  debent  prius  auferri.  Postmodum  pharmaca  mere 
emollientia  et  diluentia,  diapnoiciset  bechicis  nupta  in¬ 
dicantur,  uti  vapores,  pediluvia ,  semicupia  emollien¬ 
tia,  infusa  theata  ex  althaea,  verbasci,  sambuci  flo¬ 
ribus  ;  calomel  cum  sulphur»  aurata  antim.  aut 
kermet.  mineral.  aut  ipecacuanh.  ;  rad.  polygal.  Seneg., 
squilla ,  et  probabiliter  hepar  sulphur,  alcalinum. 

Pediluvia  tepida  emollientia  aut  irritantia  ex  aqua 
tepida,  decocto  seminum  sinapis,  salis  culinaris  solu¬ 
tione,  lixivio  communi  etc.  expertissimus  G  0  1  i  s  parare 
jubet.  Ast  vero  ,  cum  aeger,  si  his  utatur  ,  ex  situ  mo-« 

veri  et  erigi  debeat,  transpiratio  proinde  facile  impe¬ 
diatur,  et  supprimi  possit,  aeger  itaque  morbi  exaspe¬ 
rationis  periculum  subeat,  magnus  ille  vir  ex  hac  ipsa 
causa  pediluviis  fomenta  emollientia  aut  irritantia  sub¬ 
stituit.  Hunc  in  finem  pannis  laneis  usus  est,  liquido 
pediluviis  destinato  immersis  et  extortis,  quibusque  ca¬ 
lidis  pedes  obvolvi,  eadem  cautela ,  uti  in  cataplasma¬ 
tum  usu  observata,  curavit.  Quorum  locum,  cum  majo¬ 
ris  sint  pretii ,  eorumque  incautus  usus  in  aegrorum 
damnum  verti  possit,  epispastica  optime  supplebunt. 

Polygala  Senega,  tanquam  specificum  ab  Archer 
in  angina  polyposa  commendata,  revera  serioribus  sta¬ 
diis  ,  quando  de  eliminandis  in  trachea  collectis  massis 
membranaceis  agitur,  ingressaque  debilitas  et  paraly¬ 
sis  imminens  respiciendae  veniunt  ,  eximias  praestitit 
virtutes.  Quod  remedium  praestantissimum  nec  umquam 
alio  supplendum  expectorationem  maxime  sollicitans, 
stagnationes  solvens ,  respirationis  impedimenta  amo¬ 
vens,  cutis  munera  expedit,  et  lotii  secretionem  faci— 
litat.  3Iedicus  autem  illius  moniti  nunquam  non  memor 
esto,  a  minoribus  nonnisi  dosibus  incipiendum,  et  cau¬ 
te  ad  majores  transeundum  esse.  Sufficiunt  itaque  ab- 
initio  gr.  12 — scrp.  unus  vel  drachm.  semis  pro  colatu¬ 
ra  unc.  qualuor  aut  sex  ;  majores  enim  doses  saporis 
acris  gratia  aegrius  ferunt  infantes. 

Cum  iisdem  si  frequens  ad  tussim  irritatio  urget , 
ipsaque  potissimum  est  spasmodica ,  pacantia  et  antis- 
pasmodica,  uti  extract.  hyoscyami,  laudanum,  —  si 
vera  supervenit  debilitas,  excitantia  ,  uti  camphora  , 
moschus ,  asa  foetida  (forma  enematum),  vel  utrius- 
que  generis  remedia  combinata  in  usum  trahuntur,  v.  g. 
calomel  cum  extract.  hyoscyam. ,  cum  camphora  vel 
moscho;  sulph.  aurat.  antim.  cum  extr.  hyoscyam.  et 
camphora  etc.  5  liquor,  corn.  cerv. ,  aut  sal  volat,  corn. 


jcerv.  cum  camphora  aut  moscho;  tandem  lotiones  ac 
balnea  calida  et  vaporosa. 

Ubi  vero  peculiaris  sub  tussi  strepitus  lympham 
et  coagula  soluta  designat,  ubi  ob  expectorationem  eo¬ 
rum  nullam  aut  insufficientem  stertor  increscit,  et  suffo¬ 
cationis  imminet  periculum  :  emetico  opus  est. 

Usus  vomitoriorum  a  quibusdam  auctoribus  in  du¬ 
bium  tractus,  quae  contra  alii  veluti  sacram  ancoram 
considerarunt  $  alii  eorum  propinationem  in  secundo  so¬ 
lum  morbi  stadio  commendarunt  5  plurimi  tandem  non¬ 
nisi  post  praegressas  sanguinis  depletiones  eadem  im¬ 
pendunt.  Medici,  qui  statim  sub  exordio  anginae  mem¬ 
branaceae  ad  emetica  refugiunt ,  illius  naturam  ignora¬ 
re  aut  multum  fidei  unico  tribuere  medicamini  videntur, 
quod  multis  in  casibus  perniciosum  fieri  potest.  Optime 
post  primam  porriguntur  venaesectionem  ad  irritationis 
progressus  limitandos ,  partesque  affectas  alterandas ; 
in  secunda  vero  periodo  inserviunt  ad  effectum  hujus 
irritationis  delendum ,  i  e.  ut  formata  jamjam  concre¬ 
menta  e  viis  aereis  eliminentur. 

Variae  species  emeticorum  contra  hunc  morbum 
adhibentur,  quo  pertinent:  Tartarus  stibiatus,  vinum 
stibiatura,  ipecacuanha  in  pulvere,  infuso  et  forma  syru- 
pi$  sulphur  auratum  antimonii,  zincum  sulphuricum. 
Inter  haec  tartarus  stibiatus  in  solitis  casibus  caeteris 
praeferri  meretur  5  in  aqua  solutus  vix  sapore  percipi¬ 
tur,  quamobrem  ab  infantibus  prompte  assumitur.  Facilius 
quoque  ac  securius  adhiberi  potest,  quando  tantummodo 
nauseam  et  nullum  vomitum  producere  cupimus,  nec  non 
leviter  alvum  movendo  sudoremque  moderatum  provo¬ 
cando  agit.  Aliis  quoque  emeticis  poscente  necessitate 
cum  emolumento  uti  licet. 

Recentiori  tempore  artis  hippocraticae  famuli  sul- 
phas  cupri  ut  emeticum  actione  cita  excellens  in  usum 

vocabant,  magnam  illius  virtutem  experti.  Dosis  pro 
parvulis  infra  et  circa  unum  aetatis  annum  versantibus  ad 
%  —  %  gr. ,  ab  uno  usque  ad  quatuor  annos  ad  % — 
%  —  %  gr. ,  et  natu  majoribus  ad  %  —  J/2  gr.  desti¬ 
nata,  omni  % — 2  hor.  in  forma  pulveris  vel  solutio¬ 
nis  propinatur.  Convenit  ceteroquin,  statim  ab  initio 
ad  vomitum  eundum  2  —  3  gr.  una  vice  porrigere,  et 
postea  remedium  hocce  in  dosibus  exiguis  ad  Vi  —  '/* 
gr.  omni  bihorio  continuare,  dum  confirmatum  est,  in 
cynanche  polyposa  tantum  observari  ventriculi  torporem, 
ut  infantibus  ab  y2 — 2  ann.  emetica  more  adultorum 
sint  exhibenda. 

Sic  et  sternutatoria  pro  crassamentis  illis  expel¬ 
lendis  commendari  merentur.  —  Lympha  tamen  cito 
nimis,  et  in  moles  majores,  vel  in  tubulum  membranae 
internae  laryngis  et  tracheae  adglutinatum  coacta  omne 
eheu !  artis  conamen  eludit ;  aeger  vel  morti  succumbit 
suffocativae ,  vel  dyspnoeam  posthumam  patitur  cum 
respirio  sibiloso  et  raucedine,  prorsus  immedicabilem. 

Tracheo — recte  laryngotomia,  urgente  suffocatio¬ 
nis  metu  commendata ,  prodesse  modo  potest,  ubi  a  fru¬ 
stis  coagulatis  aut  membranis  laryngi  laxe  inhaerenti¬ 
bus  hoc  unice  pendet  periculum.  Id  quod  rarum  ;  coagu¬ 
la  enim  membranacea  in  tracheam  imo  nonnunquam  in 
bronchos  et  eorum  ramificationes  usque  pertingere,  istae 
materie  lymphatica  impleri,  pulmones  vel  jam  nunc 
plurimum  debilitati,  fere  paralytici,  humoribus  obpleti 
vel  simul  inflammati  esse,  et  ad  respirium  angustissi¬ 
mum  haud  raro  spasmi  gravissimam  conferre  symbolam 
consueverunt.  Operatio  praeterea  in  infantibus  non  so¬ 
lum  ob  laryngis  parvitatem  et  perpetuum  sub  in  —  et 
exspiratione  difficillima  motum  perardue  instituitur,  sed 
intendendo  etiam  irritationem  et  phlogosin  revocando 
non  obesse  nequit*  Tandem  peracta  laryngotomia  per¬ 
gi!  morbosa  muci  saltem  secretio,  qui,  aegro  tussire 

et  expectorare  nunc  vix  valente  ,  tanta  in  viis  respira¬ 
toriis  accumulatur  mole  ,  ut  suffocet. 

Durante  convalescentia  ex  angina  membranacea  de¬ 
bilitatem  universalem  aeque  ac  topicam  sensibilitatem 
nimiam  et  irritabilitatem ,  quae  supersunt ,  tam  victu 
et  pharmacis  adcommodatis  demulcentibus  et  tonicis, 
quam  aere  puro,  sereno  ast  blando  et  tepido,  atque 
regimine  concordante  auferre,  simul  causas  occasionales 
mali  supra  recensitas ,  refrigerationem  in  specie,  soler- 
tissime  fugiendo  recidivam  praevertere,  necesse  est. 

Theses  defendendae. 


I. 


Cynanche  membranacea  funestis  circumstantiis  con¬ 
currentibus  contagio  propagari  potest. 


II. 


kine  cognitione  universi  non  existit  cognitio  cor¬ 
poris  humani. 


III. 


Medico  eget  tam  sanus,  quam  aeger. 


IV. 


Auscultatio  in  pectoris  morbis  optimum  diagnoseos 
suffulcrum. 


y. 


Pallor  plantarum  chlorosis  hominum. 


VI. 


Non  datur  herniae  incarceraiio  spasmodica. 

\ 

VII. 


Ad  vitam  infantis  post  partum  demonstrandam, 
non  sufficit  docimasia  pulmonum  hydrostatica. 

VIII. 

Chemia  organica  frustra  exspectatur. 

I'.  -  IX. 

Status  virium  dux  supremus  in  Pyretologia. 

X. 

B  .  ■>  •  i"  .  * 

Simulat  hinc  inde  eatarrhalis  maligna  oculi  inflam¬ 
mationis  egyptiacae  formam }  sed  non  est. 

XI. 

Actio  narcoticorum  stimulans  semper  negativa* 

XII. 

Laryngotomia  in  angina  membranacea  raro  exop¬ 
tato  coronatur  successu. 


XIII. 

Dantur  morbi  salutares. 

XIV. 

Fides  in  medicum  multum  confert  ad  aegri  sana¬ 
tionem. 

XV. 

Synchondrotomia  ex  operationibus  obstetriciis  re¬ 
leganda. 

